Vaalan kunnanhallitus on 18.12.2012 kokouksessaan päättänyt lausua seuraavaa:
Poliisin hallintorakenneuudistuksen valtakunnallinen hanketyöryhmä on laatinut luonnoksen poliisin toimipisteiden sijoittumisen kriteereiksi ja kriteerien mukaisesta palveluverkostosta. Luonnoksessa todetaan, että nykyiset poliisin palvelupisteet (a) säilytetään poliisin toimipisteinä ja muutetaan statukseltaan poliisiasemiksi, jos se on toiminnallisesti tarkoituksenmukaista ja niihin on sijoitettu monipuolisesti eri poliisitoimintoja, tai (b) kehitetään yhteispalvelupisteiksi luopuen poliisin omista toimitiloista, jos niissä tarjotaan yksinomaan lupapalveluja tai niihin on sijoitettu vain yksittäisiä työntekijöitä.  Lupapalvelujen lisäksi yhteispalvelupisteissä tulee tarvittaessa olla poliisin käytössä olevia kuulustelu- ja tukitiloja, joilla voidaan varmistaa muiden poliisitoimintojen vähintään nykyinen taso ao. paikkakunnilla.
Vaalan kunnan toimipiste on muuttumassa yhteispalvelupisteeksi, jossa annetaan poliisin palvelua ajanvarauksella. 

Luonnoksessa kerrotaan, että Poliisi pyrkii lähivuosina tehostamaan toimintaa ja korjaamaan kustannusrakennetta. Toimitilakustannusten osuus kokonaiskustannuksista uhkaa nousta merkittävästi. Lisäksi kerrotaan, että Poliisiasemat sijoitetaan toiminnallisin perustein varmistaen valvonta- ja hälytystoiminnan sekä rikostorjunnan taso. Poliisitoiminnallisesti tarkoituksenmukainen poliisiasemien välinen etäisyys seuraa toiminnallisista, tilankäytöllisistä ja taloudellisista tekijöistä. Poliisiasemien sijoittelussa huomioidaan myös lupahallinnon tulevaisuuden tarpeet. Poliisitoiminnan resurssit varmistetaan harvaan asutuilla alueilla.

Poliisin hallinnolliset uudistukset eivät mielestämme vaadi käytännön poliisitoiminnan keskittämistä hallinnollisiin keskusyksiköihin. Vaalan kunnan maantieteellinen sijainti puoltaisi myös sellaista ratkaisua, jossa Vaalan Poliisin toimipiste muutetaan Poliisiasemaksi. Vaalasta käsin hoituisivat Puolangan, Paltamon, Siikalatvan, Pyhännän, Utajärven, Kajaanin Vuolijoen alueen ja Muhoksen palvelut. Nyt esitetyllä ratkaisulla Kajaanin ja Oulun välille jää tyhjä alue, jonne  poliisin tulo väistämättä kestää pitkään. Tämä heikentää alueen väestön turvallisuuden tunnetta ja on omiaan nostamaan ilmoittamiskynnystä poliisille. Lisäksi Vaalassa on tarjolla hyvin toimivia ja edullisia toimitiloja Poliisin käyttöön. 

Myös Pelson vankilan sijainti Vaalan kunnassa lisää poliisipalvelujen tarvetta alueella. Poliisilla on säännöllisesti asioitavaa vankilan kanssa. Lisäksi vanginvaihto tapahtuu Vaalan juna-asemalla tiistaisin ja torstaisin.

Mikäli kyseiseen ratkaisuun kuitenkin päädytään, pidämme  lupapalvelujen osalta Vaalaa keskeisenä paikkana. Keskeiset julkishallinnon palvelujen tuottajat ovat antaneetkin suosituksen (VM046:00/2008) alue- ja paikallishallinnolle palvelujen saatavuuden turvaamisesta Yhteispalvelun avulla. Suosituksessa todetaan, että valtion paikallistason toimijoiden ja kuntien tulee toimia tiiviissä ja laajassa yhteistyössä palvelujen saatavuuden ja laadun turvaamiseksi toimipaikkaverkon muutosten yhteydessä. Yksi merkittävimmistä yhteistyön kohteista on yhteispalvelun järjestäminen paikkakunnilla, joissa toimipaikkaverkon tai palveluvalikoiman muutokset heikentävät palvelun saatavuutta. 

Vaalan kunta pitää hyvänä, että valtion tuottavuusohjelma on pakottanut valtion kehittämään myös verkkopohjaisia palveluita, etäpalveluita sekä puhelinpalveluita. Tämä ei kuitenkaan saisi tarkoittaa valtion toimijoiden vetäytymistä pysyvästi suuriin keskuksiin. Vaalan kunta on yksi niistä kunnista, joka on valtion tehostamistoimien myötä menettänyt satoja työpaikkoja. Olemme myös tässä tilanteessa huolissamme niistä valtion työpaikoista, jotka tuottavuusohjelman myötä vääjäämättä näyttävät häviävän maaseudulta ja keskittyvän suurimpiin keskuksiin. 

Haluamme tuoda esille, että työn tekeminen myös maaseudulta käsin mahdollistuu etäteknologioiden avulla aivan uudella tavalla. Muun muassa Kela on hyvä esimerkki organisaatiosta, joka on kyennyt muuttamaan toimintatapaansa niin, että iso osa maaseudun työpaikoista on voitu turvata. Toivomme, että myös jatkossa kyseinen toimintatapa laajenee muihin valtion organisaatioihin ja etätyö ja etäpalvelu myös maalta kaupunkiin yleistyvät.